《明妃引》
宋代·邢居实

汉宫有女颜如玉，浅画蛾眉远山绿。披香殿里夜吹笙，未央宫山朝理曲。

绛纱蒙笼双蜡烛，箫鼓声传春漏促。玉辇三更别院归，夜深月照黄金屋。

莓苔满院无行迹，总为君王未相识。上天仙人骨法别，人间画工画不得。

嫣然一笑金舆侧，玉貌三千敛颜色。罗帏绣户掩风香，一朝远嫁单于国。

金凤罗衣为谁缕，长袖弓弯不堪舞。一别昭阳旧院花，泪洒胭脂作红雨。

回头不见云间阙，黄河半渡新冰滑。马蹄已踏辽碣尘，天边尚挂长门月。

黄沙不似长安道，薄暮微云映衰草。羌人马上鸣胡笳，绿发朱颜为君老。

西风萧萧郅水寒，啼痕不断几阑干。年年看尽南飞雁，一去天涯竟不还。

少年将军健如虎，日夕撞钟搥大鼓。宝刀生涩旌旗捲，汉宫嫁尽婵娟女。

寂寞边城日将暮，三尺角弓调白羽。安得猛士霍嫖姚，缚取呼韩作编户。

作者简介：（1068—1087）郑州阳武人，字惇夫。邢恕子。幼以奇童称。八岁作《明妃引》，知名于世。神宗元丰山，游孙觉、李常之门。所宗师者司马光、吕公著等，所从游者苏轼、黄庭坚、晁补之等。年十六、七岁，擅文章。有《呻吟集》。